Az EGT-Vegyesbizottság 44/2000 határozata

(2000. május 19.)

az EGT-megállapodás vállalkozásokra alkalmazandó versenyszabályok végrehajtásáról szóló 21. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás 21. jegyzőkönyvét az 1999. április 30-i 60/1999 EGT-vegyesbizottsági határozat [1] módosította.

(2) A 17. rendelet módosításáról szóló, 1999. június 10-i 1216/1999/EK tanácsi rendelet [2]: a Szerződés 81. és 82. cikkének végrehajtásáról szóló első rendeletet be kell építeni a Megállapodásba;

(3) A Megállapodás 21. jegyzőkönyve 4. cikke (2) bekezdésének számozását és szövegét összhangba kell hozni a 17. rendelet (a Szerződés 81. és 82. cikkének végrehajtásáról szóló első rendelet) 4. cikkének (1) bekezdésével,

A KÖVETKEZŐKÉPPEN HATÁROZOTT:

1. cikk

A Megállapodás 21. jegyzőkönyve 3. cikkének (1) bekezdésében a 3. pont (17/62 tanácsi rendelet) a következő francia bekezdéssel egészül ki:

"- 399 R 1216: A Tanács 1999. június 10-i 1216/1999/EK rendelete (HL L 148., 1999.6.15., 5. o.)."

.

2. cikk

A Megállapodás 21. jegyzőkönyve 4. cikke (2) bekezdésének helyébe a következő szöveg lép:

"(2) Az (1) bekezdés nem vonatkozik azokra a megállapodásokra, döntésekre és összehangolt magatartásokra, amelyek esetében:

1) a részt vevő felek egyetlen EK-tagállam vagy egyetlen EFTA-állam vállalkozásai, és a megállapodások, döntések és összehangolt magatartások nem függenek össze a Szerződő Felek között lebonyolított behozatallal, illetve kivitellel;

2) a) a megállapodások vagy az összehangolt magatartások két vagy több, a megállapodás keretében eltérő termelési vagy forgalmazási szinten működő vállalkozás között jöttek létre, és azokra a feltételekre vonatkoznak, amelyek mellett a Felek egyes áruk vagy szolgáltatások beszerezését, eladását vagy viszonteladását végezhetik;

b) részt vevő félként legfeljebb két vállalkozás szerepel, és a megállapodás korlátozza az iparjogvédelmi jogok - különösen a szabadalmak, a használati minták, formatervezési minták vagy védjegyek - jogosultját vagy felhasználóját vagy az olyan személyt megillető jogok gyakorlását, aki szerződés alapján jogosult egy gyártási eljárás vagy ipari folyamatok használatára és alkalmazására vonatkozó ismeretek felhasználásának átruházására vagy átadására;

3) a Felek kizárólagos célja:

a) szabványok vagy típusok kifejlesztése, illetve egységes alkalmazása, vagy

b) közös kutatás-fejlesztés, vagy

c) a termékek előállításában való szakosodás, a végrehajtásukhoz szükséges megállapodásokat is ideértve:

- ha a szakosodás tárgyát képező termékek kereskedelme a megállapodás által átfogott terület jelentős részén nem haladja meg az azonos termékek vagy a fogyasztók által jellemző tulajdonságaik, áruk és felhasználásuk folytán hasonlónak tekintett termékek kereskedelmi volumenének 15 %-át, továbbá

- ha a részt vevő vállalkozások teljes évi forgalma nem haladja meg a 200 millió eurót.

Ezek a megállapodások, döntések és összehangolt magatartások az 56. cikk, a 23. jegyzőkönyv, valamint az e jegyzőkönyv 1-3. cikkében hivatkozott szabályok alapján bejelenthetők a hatáskörrel rendelkező felügyeleti hatóságnál."

.

3. cikk

A 1216/1999/EK tanácsi rendelet izlandi és norvég nyelvű szövegei, amelyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

4. cikk

Ez a határozat 2000. május 20-án lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [3].

5. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. május 19-én.

az EGT-Vegyesbizottság részéről

az elnök

F. Barbaso

[1] A Hivatalos Lapban még nem tették közzé.

[2] HL L 148., 1999.6.15., 5. o.

[3] Alkotmányos követelmények nem merültek fel.

--------------------------------------------------